Sakeman gevonnis vir miljoene rande se bedrogArgieffoto ŉ Sakeman van Oudtshoorn in die Wes-Kaap is vandeesweek gevonnis nadat hy ABSA uit byna R5 miljoen bedrieg het. Ockert Johannes Stephanus Fourie (57) is in Oktober 2014 op aanklag van bedrog in hegtenis geneem en in Desember verlede jaar skuldig bevind. Hy is Donderdag in die Oudtshoorn-landdroshof tot agt jaar tronkstraf gevonnis. Kapt. Lloyd Ramovha, woordvoerder van die Valke, het gesê Fourie, die enigste direkteur van Sunprix Grape and Citrus Distribution, het die bank uit R4 866 819 bedrieg. “Dit het gebeur nadat hy voorheen suksesvolle transaksies met die bank aangegaan en sodoende die bank se vertroue gewen het. Dit het daartoe gelei dat die betrokke transaksie goedgekeur is sonder die nodige bewyse.” Volgens Ramovha is die geld in Fourie se rekening inbetaal met die verstandhouding dat hy ongeveer €597 535 sou ontvang van oorsese maatskappye na wie hy na bewering vrugte uitgevoer het. Fourie het die geld in die rekening gebruik, maar nooit die beloofde buitelandse geld ontvang nie. Hy het daarna sy sakeonderneming se rekening na ŉ ander bank geskuif. “Ná ŉ ondersoek deur die Valke se eenheid vir ernstige handelsmisdaad, is Fourie in hegtenis geneem,” het Ramovha gesê. “Die hof het hom verlof toegestaan om teen sy skuldigbevinding te appelleer en hy is tans uit op borgtog met streng voorwaardes hangende die uitkoms van die appèl.”